### NN 16/2025 (31.1.2025.), Pravilnik o izmjenama i dopuni Pravilnika o provedbi Općeg poreznog zakona

MINISTARSTVO FINANCIJA

147

Na temelju članka 10. stavka 3., članka 44. stavka 7., članka 74.a stavka 5. Općeg poreznog zakona (»Narodne novine«, br. 115/16, 106/18, 121/19, 32/20, 42/20, 114/22) i članka 29. Zakona o izmjenama i dopunama Općeg poreznog zakona (»Narodne novine«, br. 152/24) ministar financija donosi

PRAVILNIK

O IZMJENAMA I DOPUNI PRAVILNIKA O PROVEDBI OPĆEG POREZNOG ZAKONA

Članak 1.

Članak 5. mijenja se i glasi:

»Prije pokretanja postupka utvrđivanja odgovornosti članova društva za nepodnošenje poreznih prijava poreznog obveznika iz članka 32.a Zakona, Porezna uprava će pisanim ili elektroničkim putem obavijestiti sve članove društva poreznog obveznika – trgovačkog društva o nepodnošenju zakonom propisanih mjesečnih i godišnjih poreznih prijava od strane poreznog obveznika – trgovačkog društva.«

Članak 2.

U članku 6. stavku 2. iza riječi »njegov« dodaju se riječi: »opunomoćenik ili«.

U stavku 3. iza riječi »njezin« dodaju se riječi: »opunomoćenik ili«.

Članak 3.

U članku 8. stavku 1. točka 2. mijenja se i glasi:

»2. podatke opunomoćenika ili poreznog savjetnika koji je od strane poreznog obveznika uključen u postupak izdavanja obvezujućeg mišljenja, OIB i broj odobrenja za rad poreznog savjetnika.«.

Točka 4. mijenja se i glasi:

»4. konkretna pitanja i prijedloge odgovora uz pozivanje na relevantne zakonske odredbe«.

Članak 4.

U članku 9. stavak 2. mijenja se i glasi:

»(2) Zahtjev može sadržavati više konkretnih pitanja i prijedloge odgovora koji se odnose na ista područja«.

Stavak 4. mijenja se i glasi:

»(4) Porezna uprava će nakon zaprimljenog zahtjeva i pregleda dokumentacije, a najkasnije u roku 30 dana od zaprimanja potpunog zahtjeva, pisanim putem pozvati poreznog obveznika da izvrši uplatu troškova izdavanja obvezujućeg mišljenja.«.

Članak 5.

U članku 10. stavku 1. iza riječi »njegovom« dodaju se riječi: »opunomoćeniku ili«.

Članak 6.

U članku 12. stavku 1. točki 2. iza riječi »poreznog nadzora« dodaju se riječi: »kod njega ili povezane osobe u smislu propisa koji uređuje porez na dobit.«

U stavku 1. iza točke 8. briše se točka na kraju rečenice i dodaje se točka 9. koja glasi:

»9. ako se zahtjev podnositelja odnosi na pitanje rezidentnosti.«

Članak 7.

U članku 16. stavak 5. mijenja se i glasi:

»(5) Troškovi izdavanja obvezujućeg mišljenja iznose:

1. 600,00 eura za podnositelje zahtjeva koji prema posljednjoj poreznoj prijavi ostvaruju prihod do 400.000,00 eura

2. 900,00 eura za podnositelje zahtjeva koji prema posljednjoj poreznoj prijavi ostvaruju prihod iznad 400.000,00 eura do 900.000,00 eura

3. 1.300,00 eura za podnositelje zahtjeva koji prema posljednjoj poreznoj prijavi ostvaruju prihod iznad 900.000,00 eura do 1.400.000,00 eura

4. 1.700,00 eura za podnositelje zahtjeva koji prema posljednjoj poreznoj prijavi ostvaruju prihod iznad 1.400.000,00 eura do 2.600.000,00 eura

5. 1.900,00 eura za podnositelje zahtjeva koji prema posljednjoj poreznoj prijavi ostvaruju prihod iznad 2.600.000,00 eura do 9.000.000,00 eura

6. 2.600,00 eura za podnositelje zahtjeva koji prema posljednjoj poreznoj prijavi ostvaruju prihod iznad 9.000.000,00 eura do 15.000.000,00 eura

7. 3.300,00 eura za podnositelje zahtjeva koji prema posljednjoj poreznoj prijavi ostvaruju prihod iznad 15.000.000,00 eura do 20.000.000,00 eura

8. 3.900,00 eura za podnositelje zahtjeva koji prema posljednjoj poreznoj prijavi ostvaruju prihod veći od 20.000.000,00 eura

9. 600,00 eura za podnositelje zahtjeva koji započinju ili su započeli poslovanje u poreznom razdoblju u kojem se podnosi zahtjev i za porezne obveznike iz članka 6. stavka 3. ovog Pravilnika.«

Članak 8.

U članku 18. stavcima 1. i 2. iza riječi »interneta« dodaju se riječi: »digitalnih platformi ili drugih virtualnih oblika poslovanja«.

Članak 9.

U članku 42. stavcima 1. i 2. riječ »korisnički« mijenja se u riječ: »elektronički«.

Članak 10.

U članku 63. stavak 4. mijenja se i glasi:

»(4) Nacionalno priznatom vjerodajnicom značajne sigurnosne razine (II) porezne prijave i druge podneske podnose fizičke osobe obveznici poreza na dobit, obveznici koji ostvaruju dohodak od samostalne djelatnosti, obveznici poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova i članovi posade broda u međunarodnoj plovidbi.«

Stavak 5. briše se.

Članak 11.

U članku 64. stavak 4. mijenja se i glasi:

(4) Porezni obveznici prema članku 63. stavku 4. ovog Pravilnika ispravak porezne prijave podnose prijavom u sustav nacionalno priznatom vjerodajnicom značajne sigurnosne razine (II).«.

ZAVRŠNA ODREDBA

Članak 12.

Ovaj Pravilnik objavljuje se u »Narodnim novinama« i stupa na snagu prvoga dana od dana objave u »Narodnim novinama«.

Klasa: 011-01/24-02/16

Urbroj: 513-07-21-01-25-1

Zagreb, 29. siječnja 2025.

Potpredsjednik
 Vlade Republike Hrvatske i ministar financija
 dr. sc. Marko Primorac, v. r.